# Kad budem mrtav i beo

| Kad budem mrtav i beo |
| --- |
|  |
| Žanr | drama |
| Režija | Živojin Pavlović |
| Producent | Aleksandar Radulović |
| Scenario | Ljubiša Kozomara Gordan Mihić |
| Uloge | Dragan Nikolić Slobodan Aligrudić Miodrag Andrić Severin Bijelić Dara Čalenić Ljubomir Ćipranić |
| Muzika | arhivska |
| Fotografija | Milorad Jakšić-Fanđo |
| Montaža | Olga Skrigin |
| Studio | Servis Filmskih radnih zajednica (FRZ) Beograd |
| Premijera | 27. decembra 1967 (1967-12-27) |
| Trajanje | 79 min. |
| Zemlja |  SFR Jugoslavija |
| Jezik | srpskohrvatski |

Kad budem mrtav i beo je jugoslovenski crno-beli igrani film iz 1967. godine. Režirao ga je Živojin Pavlović, a scenario su pisali Ljubiša Kozomara i Gordan Mihić. Često se navodi kao jedno od najpoznatijih ostvarenja Crnog talasa.

Prema nekim navodima, britanski režiser Džon Šlezindžer je izjavio da je *Kad budem mrtav i beo* bio jedna od inspiracija za njegov mnogo poznatiji film *Ponoćni kauboj*.

Uloga Džimija Barke je proslavila Dragana Nikolića. Originalno je namenjena za Borisa Dvornika, koji je tokom snimanja filma bio u vojsci.

## Radnja

Janko Bugarski, zvani Džimi Barka, mora da napusti zajedno sa svojom devojkom Lilicom privremeno zaposlenje kao sezonski radnik. Bez posla, kreće sa Lilicom u neizvesnost. Majka, siromašna pralja, ne može da mu pomogne, a u fabrikama i preduzećima nema mesta. Da bi došao do para, Džimi potkrada radnike na jednom gradilištu i bežeći od gonilaca, izgubi Lilicu.
Tada započinje odiseja Džimija Barke. Sreće kafansku pevačicu, Dušku, postaje njen ljubavnik i uči da peva. Peva veoma rđavo, ali to mu ne smeta da putuje po varošicama, peva na vašarima i po zabačenim vojnim garnizonima. U jednoj varošici sreće mladu zubotehničarku Bojanu, i sa njom odlazi u Beograd na takmičenje mladih pevača.
Umesto aplauza i afirmacije, dočekuju ga zvižduci i uvrede. Džimi beži sam i na jednom brodu ponovo sreće Lilicu, koja živi od džeparenja i simuliranja trudnoće. Oboje odlaze kod upravnika bivšeg gradilišta Milutina, u pokušaju da ga ucene: mlada žena navodno nosi njegovo dete. Milutin otkriva da su ga prevarili. Pokušava da siluje Lilicu, ali ga Džimi sprečava. Pokušava da ga ubije i ismeva ga pred radnicima. Poniženi i iznervirani direktor, uzima svoju pušku i ubija Džimija.

## Uloge

| Glumac
 | Uloga
 |
| --- | --- |
| Dragan Nikolić | Džimi Barka
 |
| Slobodan Aligrudić | upravnik Milutin
 |
| Miodrag Andrić | Ibro
 |
| Severin Bijelić | oficir
 |
| Dara Čalenić | Mica
 |
| Ljubomir Ćipranić |  |
| Aleksandar Gavrić | Dule
 |
| Olga Jančevecka |  |
| Milan Jelić | Džimijev cimer
 |
| Ljiljana Jovanović | Džimijeva majka
 |
| Snežana Lukić |  |
| Petar Lupa | šofer
 |
| Vojislav Mićović | radnik
 |
| Branislav Ciga Milenković | violinista
 |
| Žika Milenković | Stole, kelner
 |
| Nikola Milić |  |
| Predrag Milinković | železničar
 |
| Svetolik Nikačević |  |
| Đorđe Pura |  |
| Alenka Rančić |  |
| Ružica Sokić | Duška
 |
| Milorad Spasojević | Novinar
 |
| Neda Spasojević | Lilica
 |
| Borivoje Bora Stojanović |  |
| Zorica Šumadinac | Bojana
 |
| Milivoje Tomić | Poslovođa
 |
| Janez Vrhovec |  |
| Vladan Živković | Bubreg
 |

## Nagrade

* Pula - Zlatna Arena za film, Zlatna Arena za režiju (Živojin Pavlović), Specijalna nagrada za najboljeg glumca (Dragan Nikolić), Najbolji film godine
* Niš - Specijalna nagrada za najboljeg glumca - Dragan Nikolić, Specijalna nagrada za najbolju glumicu - Ružica Sokić, Zlatna medalja Politike Ekspres

## Kulturno dobro

* Jugoslovenska kinoteka je, u skladu sa svojim ovlašćenjima na osnovu Zakona o kulturnim dobrima, 28. decembra 2016. godine proglasila sto srpskih igranih filmova (1911-1999) za kulturno dobro od velikog značaja. Na toj listi se nalazi i film "Kad budem mrtav i beo".
* 2018. godine Jugoslovenska kinoteka u saradnji sa kompanijom A1 i Centar filmom obnovila je i digitalno restaurisala ovaj filmski naslov. Restaurisana verzija filma je prikazana na filmskom festivalu u Berlinu u okviru prestižnog oficijalnog programa *Forum* a za publiku u Srbiji specijalna projekcija je održana 21. februara u svečanoj sali Jugoslovenske kinoteke.

## Reference

## Vanjske veze

* *Kad budem mrtav i beo* na sajtu IMDb
* Kad budem mrtav i beo - Centar film
* Kad budem mrtav i beo - filmska banka